น้อง-พี่-ที่รัก
เมื่อวานประธานาธิบดี โดนัลด์ ทรัมป์ ประกาศทางทวิตเตอร์ส่วนตัวยืนยันว่า การพูดคุยกับ ผู้นำเกาหลีเหนือ จะเกิดขึ้นในวันที่ 12 มิถุนายน ในประเทศสิงคโปร์  ..คนทั่วโลกคงตะลึงไปกับข่าวนี้..
11 พ.ค. 2561

น้อง-พี่-ที่รัก / โดย ลงทุนแมน
เมื่อวานประธานาธิบดี โดนัลด์ ทรัมป์ ประกาศทางทวิตเตอร์ส่วนตัวยืนยันว่า
การพูดคุยกับ ผู้นำเกาหลีเหนือ จะเกิดขึ้นในวันที่ 12 มิถุนายน ในประเทศสิงคโปร์
..คนทั่วโลกคงตะลึงไปกับข่าวนี้..
ถ้าย้อนกลับไป 2-3 ปีก่อน โอกาสที่ทั้งสองผู้นำจะโคจรมาพบกันได้แทบมีค่าเป็น “0”
เพราะไม่เคยมีประธานาธิบดีสหรัฐอเมริกาคนไหนเคยได้พบ ผู้นำเกาหลีเหนือ
และรู้หรือไม่ว่า คิม จอง อึน ไม่เคยออกนอกประเทศเกาหลีเหนือเลยตั้งแต่รับตำแหน่งผู้นำประเทศ
แต่ในปีนี้มีอะไรหลายๆ อย่างที่เปลี่ยนไป
ไม่ว่าจะเป็นการพบกับผู้นำเกาหลีใต้ เพื่อยุติสงครามคาบสมุทรเกาหลี หรือ การเข้าพบ สี จิ้นผิง ที่ประเทศจีน
แล้วทำไมถึงเป็นสิงคโปร์แทนที่จะเป็นอเมริกาหรือเกาหลีเหนือ
ลงทุนแมนจะเล่าให้ฟัง
สิงคโปร์ถูกจัดเป็นประเทศที่เป็นเขตปลอดทหาร แสดงตัวเป็นกลาง และมีความสัมพันธ์อันดี กับทั้งเกาหลีเหนือ และสหรัฐอเมริกา
ด้านความปลอดภัย สิงคโปร์มีดัชนีสันติภาพที่สะท้อนสันติสุขในประเทศอยู่ในลำดับที่ 21
ในขณะที่สหรัฐอเมริกาและเกาหลีเหนืออยู่ในอันดับที่ 114 และ 150 จากทั้งหมด 160 ประเทศ
ทางด้านเศรษฐกิจ สิงคโปร์เป็นประเทศที่สหรัฐอเมริกาเชื่อใจ ทั้งคู่เป็นคู่ค้าทางธุรกิจชั้นดี และมีข้อตกลงการค้าเสรีต่อกัน
แล้วความสัมพันธ์ของสิงคโปร์กับเกาหลีเหนือเป็นอย่างไร?
ที่น่าตกใจคือ สิงคโปร์ และเกาหลีเหนือมีความสัมพันธ์ทางการทูตมายาวนานกว่า 43 ปี
และรู้หรือไม่ว่า มีสถานทูตเกาหลีเหนือในประเทศสิงคโปร์อีกด้วย
องค์กรอิสระสัญชาติสิงคโปร์ชื่อ Choson Exchange มีการนำคนเกาหลีเหนือมาเยี่ยมชมงาน นิทรรศการในสิงคโปร์กว่าร้อยชีวิต และคอยสนับสนุนกิจการประกอบอาชีพในเกาหลีเหนือ มายาวนานกว่า 13 ปี
จริงๆ แล้วที่ผ่านมาก็เคยเกิดเรื่องทำนองนี้ขึ้นที่สิงคโปร์มาแล้ว
เพราะนี่ไม่ใช่ครั้งแรกที่การเจรจาของผู้นำที่ไม่ค่อยจะถูกกัน เกิดขึ้นในดินแดนแห่งนี้..
ในปี 2015 ผู้นำประเทศจีน สี จิ้นผิง และ ผู้นำไต้หวัน หม่า อิงจิว ก็ได้มาเจอกันที่สิงคโปร์ ซึ่งเป็นการเจอกันครั้งแรก ของผู้นำ 2 ประเทศนับตั้งแต่ปี 1945
ด้วยปัจจัยต่างๆ ทำให้ประเทศสิงคโปร์ อาจเป็นประเทศที่ดีที่สุดในโลกสำหรับสองฝ่าย
แต่สิ่งที่เห็นได้ชัดเจนคือ ท่าทีของ โดนัลด์ ทรัมป์ ที่อยากให้เกาหลีเหนือยุติการ พัฒนาอาวุธนิวเคลียร์ และความมุ่งมั่นของ คิม จอง อึน ที่กำลังจะฉีกภาพลักษณ์เดิมๆ ของเกาหลีเหนือต่อคนทั้งโลก
แล้วยังเหลือใครอีกไหมในโลกนี้ที่ไม่ถูกกัน?
ไม่แน่ว่า ในอีกไม่นานนี้ เราอาจจะได้เห็นพวกเขาเปลี่ยนจากการเป็นคู่อริ มากลายเป็น น้อง-พี่-ที่รัก เจอกันที่สิงคโปร์ก็เป็นได้..
Reference
-
-
-
[6284].